**Uputa o podnošenju zahtjeva za ponovno uvođenje i repopulaciju zavičajnih vrsta**

Svaka pravna i fizička osoba dužna je za ponovno uvođenje nestale zavičajne divlje vrste u prirodu Republike Hrvatske ili za repopulaciju ishoditi dopuštenje Ministarstva zaštite okoliša i prirode, sukladno odredbama članka 74. Zakona o zaštiti prirode (Narodne novine, broj 80/13, 15/18, 14/19 i 127/19).

U tu svrhu potrebno je podnijeti pisani zahtjev na sljedeću adresu:

**Ministarstvo gospodarstva i održivog razvoja**

**Radnička cesta 80**

**HR-10000 Zagreb**

Zahtjev za izdavanje dopuštenja mora sadržavati sljedeće:

* detaljne podatke o podnositelju zahtjeva, uključujući i kontakt podatke (broj telefona i/ili adresu elektroničke pošte),
* znanstvene i hrvatske nazive vrsta, broj ili količinu jedinki, podrijetlo jedinki, opis razvojnog stadija ili oblika, a za životinjske vrste i spol te starost jedinki,
* opis svrhe i načina ponovnog uvođenja nestale zavičajne divlje vrste u prirodu ili njene repopulacije, uključujući vremenski raspored tijekom godine te predviđenu veličinu područja s točnom lokacijom uvođenja,

Ako u postupku izdavanja dopuštenja Ministarstvo utvrdi da postoji ekološki rizik ponovnog uvođenja nestale zavičajne divlje vrste u prirodu ili repopulacije, zatražit će pisanim putem od podnositelja zahtjeva da dostavi studiju o procjeni utjecaja ponovnog uvođenja nestale zavičajne divlje vrste ili njezine repopulacije na prirodu u roku koji ne može biti dulji od jedne godine. Detalje o tome na koji način se izrađuje i što sve mora sadržavati studija propisano je Pravilnikom o načinu izrade i provođenju studije o procjeni rizika uvođenja, ponovnog uvođenja i uzgoja divljih svojti (NN [35/08](http://narodne-novine.nn.hr/clanci/sluzbeni/2008_03_35_1217.html)). Troškove izrade studije snosi podnositelj zahtjeva.

Po zaprimanju izrađene studije, Ministarstvo će o podnesenom zahtjevu i navedenoj studiji informirati javnost njihovom objavom na web-portalu Ministarstva u trajanju od 30 dana tj. provest će javnu raspravu.

Ukoliko se, na temelju stručnog mišljenja Zavoda za zaštitu okoliš i prirodu, utvrdi da za zahtijevano ponovno uvođenje nestale zavičajne divlje vrste u prirodu ili njene repopulacije ne postoji ekološki rizik, a uz prethodnu suglasnost središnjeg tijela državne uprave nadležnog za poslove poljoprivrede, morskog ribarstva, slatkovodnog ribarstva ili vodnog gospodarstva te uzimajući u obzir mišljenje javnosti, Ministarstvo izdaje dopuštenje na rok do 5 godina.

Odredbe članka 74. Zakona o zaštiti prirode ne odnose se na repopulaciju kada je ona propisana posebnim propisom iz područja šumarstva, lovstva, slatkovodnog i morskog ribarstva i/ili planom gospodarenja prirodnim dobrima izrađenim na temelju posebnog propisa, ako su za plan gospodarenja ishođeni uvjeti zaštite prirode sukladno članku 20. ovoga Zakona.

Također, odredbe članka 74. Zakona o zaštiti prirode ne odnose se niti na ponovno uvođenje nestale zavičajne divlje vrste u prirodu za korištenje u lovstvu, šumarstvu, slatkovodnom ili morskom ribarstvu, ako je izdavanje dopuštenja propisano posebnim propisom iz područja lovstva, šumarstva, slatkovodnog ili morskog ribarstva, uz prethodnu suglasnost ovog Ministarstva.